Martin Chovan (geológ)

Prof. RNDr. Martin Chovan, CSc. (* 4. február 1946, Bratislava) je slovenský geológ, mineralóg, vysokoškolský pedagóg a emeritný profesor. Je odborníkom v oblasti rudnej mineralógie. Na jeho počesť bol pomenovaný minerál chovanit, objavený v Nízkych Tatrách.

 Život 
Martin Chovan sa narodil 4. februára 1946 v Bratislave. V roku 1952 nastúpil na základnú školu Petra Jilemnického na Palisádach, kde najskôr absolvoval osemročnú školskú dochádzku, ktorá bola neskôr reorganizovaná na jedenásťročnú strednú školu. Maturitu zložil v roku 1963 na škole na Novohradskej ulici. Už v mladosti sa venoval zjazdovému lyžovaniu na súťažnej úrovni a zaradil sa medzi pätnásť najlepších pretekárov na Slovensku. V roku 1963 začal študovať geológiu na Prírodovedeckej fakulte Univerzity Komenského v Bratislave, ktoré úspešne ukončil v roku 1968. Počas leta 1968 strávil niekoľko týždňov vo Francúzsku.

 Vedecká a pedagogická kariéra 
Po ukončení vysokoškolského štúdia nastúpil do Štátny geologický ústav Dionýza Štúra v Bratislave. Už v roku 1971 však začal pôsobiť ako odborný asistent na Katedre mineralógie Prírodovedeckej fakulty Univerzity Komenského, kde pracoval takmer nepretržite až do súčasnosti. V rokoch 1973 a 1974 sa zúčastnil československej geologickej expedície do Mongolska. Podarilo sa im tam objaviť nové ložisko volfrámu a berýlia. V roku 1980 obhájil dizertačnú prácu na tému Mineralógia antimónového ložiska Dúbrava.Cambel, B., Slavkay, M., Kaličiak, M.: Významní slovenskí geológovia. Biografia, Veda, 2000, Bratislava, s. 182 - 183 Počas obdobia komunistického režimu bol jeho kariérny postup obmedzený, keďže odmietol vstúpiť do komunistickej strany, čo mu znemožnilo habilitovať sa na docenta. Po nežnej revolúcii sa v roku 1990 stal vedúcim Katedry mineralógie a petrológie.

Vo svojej vedeckej práci sa Martin Chovan špecializoval predovšetkým na rudnú mineralógiu a problematiku vzniku rudných ložísk. Je autorom genetickej klasifikácie hydrotermálnych ložísk Západných Karpát. V rokoch 2008 až 2011 bol hlavným riešiteľom projektu a vedúcim centra excelentnosti SOLIPHA (Výskumno-vzdelávacie centrum excelentnosti pre výskum pevnej fázy so zameraním na nanomateriály, environmentálnu mineralógiu a materiálovú technológiu). Aj v súčasnosti sa aktívne venuje výskumu, najmä štúdiu ložísk zlata v Hodruši, publikuje vedecké práce a na fakulte mu bol udelený titul emeritného profesora.

Martin Chovan Je známy nielen ako vynikajúci špecialista, ale rovnako aj ako neúnavný a znamenitý pedagóg. Počas jeho aktívnej pedagogickej kariéry vzdelával študentov v odrazovej mikroskopii, systematickej mineralógii, základoch mineralógie, aplikovanej mineralógii a petrografii, genetickej mineralógii, textúrach a štruktúrach rúd, v mineralógii sulfidov a prednáškami prispieva do mnohých ďalších disciplín.

 Významné práce 
Medzi jeho významné práce patria:
 Chovan, Háber, Jeleň, Rojkovič 1994: Ore Textures in the Western Carpathians
 Bakos, Chovan a kol. 2004 a 2018: Zlato na Slovensku
 Majzlan a Chovan 2022: Rudná mineralógia

 Referencie 

Kategória:Osobnosti z Bratislavy
Kategória:Slovenskí geológovia
Kategória:Slovenskí mineralógovia
Kategória:Slovenskí vysokoškolskí pedagógovia
Kategória:Absolventi Prírodovedeckej fakulty Univerzity Komenského
Kategória:Pracovníci Štátneho geologického ústavu Dionýza Štúra
Kategória:Vyučujúci na Prírodovedeckej fakulte Univerzity Komenského v Bratislave